recursal/SuperWikiNEXT-32B huggingface dataset:
*Tämä artikkeli kertoo vuonna 1961 syntyneestä koripalloilijasta. Vuonna 1987 syntyneestä koripalloilijasta kertoo artikkeli Kaisa Valtakari (koripalloilija, 1987).*

**Kaisa Valtakari** (s. 9. toukokuuta 1961 Lappeenranta) on suomalainen kilpauransa päättänyt koripalloilija. Valtakari pelasi Suomen pääsarjassa neljän kauden ajan saavuttaen muun muassa Suomen mestaruuden vuonna 1985 ja Suomen cup-mestaruuden vuonna 1984. Suomen naisten maajoukkuetta Valtakari edusti muun muassa vuoden 1980 EM-kilpailuissa.

Urheilu-ura
-----------

Lappeenrannan NMKY:n kasvatti Valtakari pelasi naisten SM-sarjaa Lahden Sampossa vuosina 1982–1986 saavuttaen Suomen mestaruuden vuonna 1985, SM-pronssia vuonna 1986, Suomen cup-mestaruuden vuonna 1984 ja Suomen cupin hopeaa vuonna 1982. Kauden 1981–1982 Valtakari pelasi Yhdysvalloissa Brigham Youngin yliopistossa.

Valtakari kuului Suomen alle 16-vuotiaiden tyttöjen maajoukkueeseen ikäluokan vuoden 1978 EM-kilpailuissa ja alle 18-vuotiaiden tyttöjen maajoukkueeseen ikäluokan EM-kilpailuissa 1977. Suomi sijoittui kummassakin turnauksessa kahdeksanneksi. Naisten maajoukkuetta Valtakari edusti vuosina 1978–1984 yhteensä 52 ottelussa 3,0 pisteen keskiarvolla. Valtakari kuului Suomen turnauskokoonpanoon vuoden 1980 EM-kilpailuissa. Hän heitti naisten maajoukkueen piste-ennätyksensä (18) syyskuussa 1980 Ruotsia vastaan.

Saavutukset
-----------

* Suomen mestaruus 1985
	+ SM-pronssia 1986
* Suomen cup-mestaruus 1984
	+ Suomen cupin hopeaa 1982

Lähteet
-------

* Kaisa Valtakari Suomen Koripalloliitto
* Maajoukkuetilastot Suomen Koripalloliitto

### Viitteet

1. ↑  Kaisa Valtakari – Suomen Koripalloliitto
2. ↑
3. ↑  Maajoukkuetilastot

Suomen joukkue – Koripallon naisten EM-kilpailut 1980
4 Kotisaari |
5 Koski |
6 Nummi |
7 Avellan |
8 Mäkelä |
9 Martin |
10 Hakala |
11 Airas-Järventaus |
12 Valtakari |
13 Vesa |
14 Saarteinen |
15 Peltoniemi |
Valmentaja Saarinen
**Turvapuhelin** tai **turvaranneke** on matkapuhelinranneke, jonka avulla seniori, yksin työskentelevä tai äkillistä ulkopuolista apua tarvitseva henkilö voi soittaa joko suoraan tai välillisesti kaiutinpuhelun, vastata puheluihin ja mahdollisesti seurata sijaintiaan ja terveydentilaansa ja jakaa tietoja muille. Turvarannekkeessa saattaa olla joko sisäänrakennettu tai erillinen matkapuhelin, joka on kuitenkin yhteydessä rannekkeeseen. Turvarannekkeen avulla tehty välillinen soitto tapahtuu painamalla rannekkeessa olevaa kutsupainiketta, jolloin ranneke lähettää yhteydessä olevaan matkapuhelimeen käskyn soittaa ja lähettää tekstiviesti ennalta määriteltyyn numeroon. Markkinoilta on myös senioripuhelimia, joiden mukana toimitetaan turvaranneketyylinen kutsupainike. Toimiakseen turvapuhelin vaatii SIM-kortin ja matkapuhelinliittymän.*lähde?*

Ominaisuudet
------------

Turvapuhelimen suunnittelun päätavoite on mahdollisuus soittaa hätätilanteessa läheiselle. Turvapuhelimen virrankulutusta optimoidaan rajoittamalla mittauksia, jotta akkua säästyy hätäpuhelua varten. Turvapuhelimen akku kestää tyypillisesti 2–3 päivää. Mikäli käyttäjä unohtaa ladata akkua säännöllisesti, turvapuhelin lähettää tekstiviestinä varoituksen akun alhaisesta (10 %) varaustilasta. Tekstiviesti toimii myös herätteenä läheiselle, mikäli akkua ei ole ladattu pariin päivään niin seniorin arkirutiinit poikkeavat normaalista.*lähde?*

Kaikki turvapuhelin- ja turvarannekelaitteet soveltuvat kaiutinpuhelun soittoon ennalta määriteltyihin numeroihin. Turvapuhelimet lähettävät lisäksi vakiomuotoisen apukutsun SMS-tekstiviestinä ja/tai sovelluksen Push-viestinä ennalta määriteltyihin numeroihin. Apupyyntöviesti sisältää tavallisesti myös turvapuhelimen viimeisimmän GPS-paikannustiedon karttapalveluun vievänä linkkinä.*lähde?* Turvapuhelimeen voivat myös muut ihmiset soittaa, ja käyttäjä voi vastata puheluihin. Saapuvat puhelut voi estää numeroista, jotka eivät ole sen puhelinluettelossa tai SOS-numerolistalla.*lähde?*

Lisäksi turvapuhelimissa saattaa olla samoja ominaisuuksia kuin aktiivisuusrannekkeissa, kuten askelmittari, syke- ja verenpainemittaus sekä unenlaadun seuranta. Niissä saattaa myös olla paikannusominaisuus GPS-, LBS- ja WiFi-verkkoihin perustuvien sijaintitietojen perusteella ja aluerajavalvonta, joka hälyttää, jos käyttäjä liikkuu ennalta määritellyn alueen ulkopuolelle.

Markkinat
---------

Perinteisesti turvapuhelimien suurin ostajaryhmä on ollut kuntien ja kaupunkien kotisairaanhoito. Turvapuhelimien kehitys aktiivisuusrannekkeen kaltaisiksi kännykällä hallittaviksi terveys- ja turvarannekkeiksi on kasvattanut niiden käyttäjämääriä. Läheisten turvallisuudesta ja terveydestä kiinnostuneet kuluttajat ovatkin suuri käyttäjäryhmä.*lähde?*

Lähteet
-------

* OmaVahti - Paikantava läheiselle soittava turvapuhelin
* Doro - Seniori matkapuhelin
* Suomi.fi - Eri kuntien kotisairaanhoidon ja turvapuhelinpalvelujen yhteystietoja
* TurvaCall - Älykäs Novo turvapuhelin
**Pyhän Nikolaoksen kirkko** (kreik. Ναός Αγίου Νικολάου Σύρου, *Naós Agíou Nikoláou Sýrou*) on ortodoksinen kirkko Ermoúpolin kaupungissa Sýroksen saarella Kreikassa.

Kirkko sisältä.
Kirkon suunnittelu alkoi vuonna 1841. Suunnitteluun ottivat osaa monet arkkitehdit. Pääarkkitehtina toimi G. Metaxás. Rakennustyöt alkoivat vuonna 1849 ja kirkko otettiin käyttöön vuonna 1870. Kirkko on omistettu Ermoúpolin suojeluspyhälle, Pyhälle Nikolaokselle.

Kirkko sijaitsee Ermoúpolin keskustan koillispuolella. Kirkkorakennus on ristinmuotoinen basilika, jossa on kaksi kellotornia ja kupoli. Sisältä kirkko jakaantuu kolmeen laivaan. Kirkkoa koristavat marmoriset korinttilaistyyliset pylväät. Myös ikonostaasi on marmorinen. Rakentamisessa ja koristelussa on käytetty muun muassa Pentéli-vuoren marmoria sekä italialaista marmoria.

Lähteet
-------

1. 1 2 3  Ερμούπολη - Ι.Ν. Αγίου Νικολάου Δήμος Σύρου-Ερμούπολης.  Arkistoitu 7.9.2012. Viitattu 16.5.2016.
2. 1 2  Agios Nikolaos *Syros Travel Guide*. Viitattu 16.5.2016.

Aiheesta muualla
----------------

* Kuvia tai muita tiedostoja aiheesta **Pyhän Nikolaoksen kirkko** Wikimedia Commonsissa
**Kaisa Suhonen** (s. 19. lokakuuta 1952) on aktiiviuransa päättänyt suomalainen kilpakävelijä. Koko kilpauransa ajan hänen seuranaan oli Arpelan Veikot ja hänen valmentajanaan toimi Pentti Pirjetä. Ulkoratojen SM-kilpailuista Suhonen saavutti kaikkiaan kolme mitalia; 5 000 metrin kävelyssä pronssia vuonna 1994, 10 kilometrin kävelyssä pronssia vuonna 1994 sekä 20 kilometrin kävelyssä pronssia vuonna 1995. Lisäksi hän saavutti sisäratojen SM-kisoista 3 000 metrin kävelyssä kaksi pronssia vuosina 1995 ja 1996.

Kansainvälisissä arvokilpailuissa Suhonen edusti Suomea yhden kerran. Hän oli mukana Helsingissä vuonna 1994 järjestetyissä EM-kisoissa sijoittuen 10 kilometrin kävelyssä sijalle 27.

Virallisissa kilpailuissa hän ei ole esiintynyt vuoden 1999 jälkeen.

Lähteet
-------

1. ↑  Kaisa Suhonen, athlete profile; IAAF
2. 1 2 3  Kaisa Suhonen Tilastopaja (vaatii kirjautumisen, maksullinen palvelu).


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
**Domination** on lautapeli, jossa tavoitteena on vallata pelilaudalta eniten alueita itselle. Pelaajat laittavat vuorotellen domino-laattoja oikeille paikoille ja yrittävät muodostaa neliöitä. Aina kun täydentää neliön, saa valloitettua kyseisen alueen ja saa pisteen. Se, joka kerää eniten pisteitä, voittaa pelin. Domination-lautapelejä valmistaa suomalainen Tactic Games Oy Tactic-tuotemerkin alla.

Pelin kulku
-----------

Nuorin pelaaja aloittaa. Vuorollasi sinun pitää laittaa yksi domino telineeltäsi pelilaudalle. Domino pitää laittaa kahden neliön väliin niin, että silmäluvut dominon päissä vastaavat niiden neliöiden silmälukuja, joita dominon päät koskettavat. Kun olet laittanut dominon pelilaudalle, ota nostokasasta uusi domino niin, että sinulla on jälleen 7 dominoa telineelläsi. Vuoro siirtyy myötäpäivään seuraavalle pelaajalle. Kun laitat pelilaudalle dominon, joka täydentää neliön, olet valloittanut kyseisen alueen. Laita yksi pelimerkkisi alueen keskelle valloituksen merkiksi, jonka jälkeen vuoro siirtyy myötäpäivään seuraavalle pelaajalle. Kun kaikki dominot on laitettu pelilaudalle, peli päättyy. Se, jolla on eniten pisteitä pelin päättyessä, voittaa.

Aiheesta muualla
----------------

* Domination-lautapeli Tacticin verkkosivuilla (Arkistoitu – Internet Archive)
* Domination-lautapelin säännöt
*Il padrone delle ferriere*
**Il padrone delle ferriere** ("Rautatehtailija") on vuonna 1919 valmistunut italialainen mykkäelokuva. Georges Ohnetin romaaniin perustuvan draaman on ohjannut Eugenio Perego. Sen pääosaa esittää Pina Menichelli.

Juoni
-----

Omaisuutensa menettäneen markiisi Beaulieun tytär Clara joutuu luopumaan avioliittosuunnitelmistaan Blignyn herttuan kanssa. Pelastaakseen perheensä köyhyydeltä hän menee naimisiin alhaissyntyisen rautatehtailijan Filippo Derblayn kanssa. Clara ei rakasta Filippoa, mutta tämä onnistuu lopulta voittamaan hänen sydämensä.

Näyttelijät
-----------

|  |  |  |
| --- | --- | --- |
|  Pina Menichelli  | … |  Clara de Beaulieu
  |
|  Amleto Novelli  | … |  Filippo Derblay
  |
|  Luigi Serventi  | … |  Blignyn herttua
  |
|  Lina Millefleurs  | … |  Athenaide Moulinet
  |
|  Maria Caserini-Gasperini  | … |  Beaulieun markiisitar
  |
|  Myriam De Gaudi  | … |  neiti Derblay
  |
|  Isabel De Lizaso  | … |  
  |

Tuotanto ja vastaanotto
-----------------------

Itala Filmin tuottama *Il padrone delle ferriere* perustuu ranskalaisen Georges Ohnetin aikoinaan hyvin suosittuun romaaniin *Rautatehtailija* (*Le Maître de forges*, 1882; suomennettu 1911). Romaani oli filmatisoitu ensimmäisen kerran Ranskassa vuonna 1912, ja myöhemmin siitä tehtiin vielä useita elokuvaversioita. Tuottaja Giovanni Pastronen versio oli suunniteltu erityisesti Pina Menichellin pääosaa varten. Elokuvan keskeinen teema ovat aristokraattiset ennakkoluulot ja niiden voittaminen.

Vuotta ennen ensi-iltaa alkaneen mainoskampanjan siivittämä elokuva oli valtava yleisömenestys. Aikalaiskritiikki ylisti varsinkin sen kuvausta ja Menichellin näyttelijäntyöskentelyä, tosin eräät pitivät hänen suoritustaan ulkokohtaisena ja elokuvan tarinaa heikkona. Myöhemmän arvion mukaan Eugenio Peregon ohjaustyön vahvuuksia ovat keskittyminen henkilöhahmoihin sekä Menichellin ja Amleto Novellin vastakkaiset, mutta toisiaan täydentävät näyttelijäluonteet.

Restaurointi
------------

*Il padrone delle ferriere* on restauroitu vuonna 2005 Torinon kansallisen elokuvamuseon ja Bolognan elokuva-arkiston yhteistyönä. Restaurointi on nähtävissä museon Vimeo-sivustolla.

Lähteet
-------

1. 1 2  Martinelli, Vittorio: *Il cinema muto Italiano: I film del dopoguerra/1919*, s. 203–205. Bianco e Nero XLI 1/3 (gennaio/giugno 1980). Roma: Centro sperimentale di cinematografia, Edizioni di Bianco e Nero, 1980. Teoksen verkkoversio.
2. ↑  Ohnet, Georges: Rautatehtailija. Helsingin Sanomille suomentanut Kerttu Tuura.  *Helsingin Sanomat*, 4.8.1911, s. 7–8. Artikkelin verkkoversio.
3. 1 2  Martinelli, Vittorio: *Pina Menichelli: Le sfumature del fascino*, s. 107–109. Roma: Bulzoni Editore, 2002. ISBN 88-8319-740-2.
4. ↑  Silents, Please! *silentsplease.wordpress.com*. Viitattu 22.12.2017.
5. ↑  Enciclopedia del cinema in Piemonte *torinocittadelcinema.it*. Viitattu 21.12.2017.
6. ↑  Cineteca MNC *vimeo.com*. Viitattu 21.12.2017.

Aiheesta muualla
----------------

* *Il padrone delle ferriere* Internet Movie Databasessa. (englanniksi)
Valikoima Fischbrötchen-sämpylöitä. 
**Fischbrötchen** ("kalasämpylä") on saksalainen sämpylätyyppi, jonka päätäytteenä on kala. Se on paikallinen erikoisuus Saksan pohjoisosissa siinä missä esim. Weisswurst Baijerissa ja currywurst Berliinissä.. Usein käytetään silliä sen eri muodoissa, mutta myös muut kalat, kuten makrilli ja lohi, ovat mahdollisia ja toisinaan myös katkaravut. Fischbrötchen on luonteeltaan take away -ruokaa ja sitä tarjoillaan esim. markkinoilla. Se on niin erottamaton osa Hannover Messe -markkinoita, että tapahtuman puhekielinen nimitys on *Fischbrötchenmesse*.

Kalan lisäksi sämpylään laitetaan usein myös sipulia, suolakurkkuja ja erilaisia kastikkeita (mm. remoulade).

Lähteet
-------

1. 1 2  Germany Today – Fish Rolls  27.3.2013. Deutsche Welle. Viitattu 29.1.2020. (englanniksi)
2. ↑  Blinda, Antje: Mit Matjes, ohne Gedöns  10.5.2012. Der Spiegel. Viitattu 29.1.2020. (saksaksi)
3. ↑  Springer, Axel: Am Anfang war das Fischbrötchen  12.4.2005. Die Welt. Viitattu 29.1.2020. (saksaksi)
4. ↑  Ieviņa, Ilze: 8 Foods You Must Try While Visiting Hamburg  1.3.2017. The Culture Trip. Viitattu 29.1.2020. (englanniksi)

Aiheesta muualla
----------------

* Kuvia tai muita tiedostoja aiheesta **Fischbrötchen** Wikimedia Commonsissa
**Taivaanmekaniikka** on tieteenala, joka tutkii taivaankappaleiden liikettä painovoimakentässä. Taivaanmekaniikka on vanhin fyysisen tähtitieteen haaroista. Varsinainen taivaanmekaniikka tieteenalana sai alkunsa Isaac Newtonin muotoiltua yleisen painovoimalain kirjassa *Philosophiae Naturalis Principia Mathematica* vuonna 1687. Tätä ennen taivaankappaleiden liikettä oli pyritty mallintamaan ja ennustamaan jo muinaisesta Babyloniasta lähtien. Nämä taivaan kineettiset aurinkokuntamallit olivat pääasiassa maakeskisiä ennen Nikolaus Kopernikuksen aurinkokeskistä mallia. Johannes Kepler muotoili planeettojen ratojen muotoon ja kiertoaikaan liittyvät Keplerin lait 1609–1618. Ne pohjautuivat Tyko Brahen tekemiin mittauksiin.

Newtonin painovoimateoria antoi fysikaalisen selityksen Keplerin ratalaeille ja mahdollisti taivaankappaleiden ratojen ennustamisen yksinkertaisista fysikaalisista periaatteista. Taivaanmekaniikka kykenee tuottamaan täsmällisiä ennusteita taivaanilmiöistä, joten sillä oli suuri vaikutus tieteellisen todellisuuskäsityksen kehittymiseen.

Taivaanmekaniikka säilyi tähtitieteen merkittävimpänä osana Newtonista aina 1800-luvun puoliväliin asti, jolloin uudet menetelmät, kuten spektroskopia, mahdollistivat myös taivaankappaleiden fyysisten ominaisuuksien tutkimisen ja johtivat nykyaikaisen astrofysiikan syntyyn.

Taivaanmekaniikan perusongelma on kautta sen historian ollut taivaankappaleen radan määrittäminen Auringon (tai jonkin muun kappaleen) aiheuttamassa painovoimakentässä maanpäällisten havaintojen perusteella. Edelleen yleisimmin käytössä oleva menetelmä on Carl Friedrich Gaussin kehittämä Gaussin radanmääritysmenetelmä. Jos tarkasteltavassa järjestelmässä on enemmän kuin kaksi kappaletta (kolmen kappaleen probleema), ei kappaleiden liikeyhtälöitä voida ratkaista täydellisesti, vaan on turvauduttava numeerisiin menetelmiin.

Satelliittien tultua käyttöön samaa matemaattista teoriaa on käytetty satelliittien ratamekaniikan laskemiseen.

Kirjallisuutta
--------------

* Karttunen, Hannu: *Johdatus taivaanmekaniikkaan*. Ursan julkaisuja 82. Helsinki: Tähtitieteellinen yhdistys Ursa, 2001 (3. painos 2006). ISBN 952-5329-20-8.
* Karttunen, Hannu, Karl Johan Donner, Pekka Kröger, Heikki Oja & Markku Poutanen: *Tähtitieteen perusteet*. Neljäs laitos. Ursan julkaisuja 87. Helsinki: Ursa, 2003. ISBN 952-5329-30-5.

Aiheesta muualla
----------------

* Kuvia tai muita tiedostoja aiheesta **Taivaanmekaniikka** Wikimedia Commonsissa

* Scholarpedia: Celestial mechanics (englanniksi)
**Moritz Stoppelkamp** (s. 11. joulukuuta 1986 Duisburg) on saksalainen jalkapalloilija, joka edustaa Bundesliigassa pelaavaa SC Paderbornia. Pelipaikaltaan Stoppelkamp on keskikentän laitapelaaja.

Seurajoukkueura
---------------

Stoppelkamp aloitti uransa vuonna 2005 Rot-Weiss Essenissä. Vuodet 2006-2007 hän oli lainalla Rot-Weiß Erfurtissa. Vuonna 2008 Stoppelkamp siirtyi Rot-Weiß Oberhauseniin, joka oli jo kolmas Rot-Weiss-joukkue hänen urallaan. Rot-Weiss tarkoittaa suomeksi punavalkoista. Vuonna 2010 Stoppelkamp siirtyi tuolloin 2. Bundesliigasta pelanneesta Oberhausenista Bundesliiga-seura Hannover 96:teen. Hän edusti Hannoveria Bundesliigassa kahden kauden ajan pelaten 44 liigapeliä. Vuonna 2012 Stoppelkamp siirtyi takaisin 2. Bundesliigaan, nyt 1860 Müncheniin. Müncheniäkin Stoppelkamp edusti kahden kauden ajan pelaten 2. Bundesliigassa 67 peliä ja viimeistellen 12 maalia. Kesällä 2014 Stoppelkamp siirtyi Bundesliigaan historiansa ensimmäistä kertaa nousseeseen SC Paderborniin. Ensimmäisen maalinsa Bundesliigassa Stoppelkamp teki Hamburger SV:tä vastaan elokuussa 2014. 

Syyskuussa 2014 Stoppelkamp teki historiaa iskemällä maalin vanhaa seuraansa Hannover 96:tta vastaan. Stoppelkamp laukoi pallon 83 metristä maaliin, kun Hannoverin maalivahti oli noussut ylös tavoittelemaan tasoitusta. Stoppelkampin suoraan ilmasta laukoma 2-0 -maali on kaikkien aikojen kauimpaa Bundesliigassa tehty maali.

Lähteet
-------

* Moritz Stoppelkamp Transfermarkt-sivustolla (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Taivaan kappaleita** on  Juice Leskisen kahdeskymmenes ja Juice Leskinen Grand Slamin seitsemäs albumi. Sen julkaisi vuonna 1991 Johanna Grand Slam -yhtyeen omalla GS-alamerkillä. Levy myi kultaa ilmestymisvuonna 1991 ja myöhemmin platinaa. Sitä pidetään yhtenä Leskisen yhteiskuntakriittisimmistä albumeista. Levyn yhteiskuntakriittisyys saattaa johtua Leskisen perättömästä pidätyksestä (häntä epäiltiin huumausaineiden hallussapidosta ja myynnistä) sekä sitä seuranneista oikeudenkäynneistä.

Levyn kannen on suunnitellut Juho Juntunen.

Kappalelista
------------

Kaikki kappaleet säveltänyt ja sanoittanut Juice Leskinen, sovittanut Anssi Tikanmäki, paitsi "Kädet" ja "Halintamyymälän aamutoimet" (säv. Leskinen–Tikanmäki, san. Leskinen, sov. Tikanmäki).

**A-puoli**

1. Piru vie – 2.21
2. Pienestä pitäen – 4.03
3. Kädet – 3.44
4. Kun pelkkä ajatus etoo – 3.55
5. Pikku nilkki – 3.02
6. Siniristiloppumme – 3.09

**B-puoli**

1. 
2. Halintamyymälän aamutoimet – 4.30
3. Filosofi – 2.17
4. Anna miehen murjottaa – 3.18
5. Action!!! – 3.07
6. Daisarit – 2.13
7. Norjalainen villapaita – 3.35

Kappale "Filosofi" kierrättää jo 1970-luvulla monta kertaa kierrätettyä kappaletta (mm. "Einarin polkupyörä", "Napoleonin mopo", "Tarzanin kalsarit"); vanhaan säveleen Leskinen on tehnyt uudet sanat ja Tikanmäki uuden sovituksen. Kappaleista "Siniristiloppumme", "Norjalainen villapaita", "Pienestä pitäen" sekä "Daisarit" on tehty musiikkivideot.

Kokoonpano
----------

*Taivaan kappaleita* -albumilla Leskisen taustalla soitti jälleen Grand Slam -yhtye, vierailijoilla täydennettynä. Albumilla vierailee muun muassa Eero "Safka" Pekkonen.

* Juice Leskinen – laulu, kitara
* Vesa Sytelä – rummut, laulu, mandoliini
* Antti Tammilehto – basso, laulu
* Jari Yliaho – kitara, laulu
* Ila Loueranta – kitara, laulu
* Anssi Tikanmäki – piano, urut, koskettimet, laulu
* Eero "Safka" Pekkonen – haitari

Levyllä vierailevat myös Toni Lähteenmäki, Puntti Valtonen, Appo Hurula, Dave Lindholm, Säppi Hakasalo, Panu Saari ja Henrik Perelló.

Lähteet
-------

1. ↑  Pennanen, Timo: *Sisältää hitin – levyt ja esittäjät Suomen musiikkilistoilla vuodesta 1972*, s. 193. Otava, 2006. ISBN 978-951-1-21053-5.
2. ↑  Hietanen, Olli: Juice Leskinen Grand Slam RARE.  Arkistoitu 4.6.2009. Viitattu 27.3.2010.
3. ↑  Kirja: Murhamiesten protesti riistäytyi käsistä – neljä rikollista säntäsi poliisiasemalle pelastamaan Juice Leskistä *Iltalehti.fi* 17.9.2020 Viitattu 20.10.2022
**Taivaanpallo** on vuonna 2018 ilmestynyt kirjailija Olli Jalosen romaani. Sen tapahtumat sijoittuvat Saint Helenan saarelle 1600-luvun loppuvuosiin. 

Romaanin päähenkilö ja kertoja on kahdeksanvuotias Angus, joka tekee Edmond Halleyn hänelle antamia luonnontieteellisiä tutkimuksia, erityisesti taivaankappaleiden liikkeiden tarkkailua. Poika oppii lukemaan paikallisen papin avulla ja saa samalla uskonnollisen kasvatuksen. Tieteellistä tutkimusta tehdessään poika kuitenkin kohtaa aatteellisia ristiriitoja. Lisää ristiriitoja teoksen päähenkilölle avautuu, kun hänet lähetetään Lontoseen: suurkaupungin elämä onkin aivan toisenlaista kuin syrjäisellä saarella. Merimatka luo teokseen seikkailuromaanin tuntua.

Taivaanpallo sai kirjallisuuden Finlandia-palkinnon 2018.

Lähteet
-------

1. ↑  Seija Forström: Finlandia-voittaja Olli Jalosen Taivaanpallo on mestarillinen kasvukertomus.  *Kouvolan Sanomat*, 29.11.2018. Lähteen verkkoversio. Viitattu 27.12.2018.
2. ↑  Risto Löf: Tiede täyttää tyhjän astian – Taivaanpallo on nuoren mielen kasvukertomus.  *Etelä-Suomen Sanomat*, 9.4.2018. Lähteen verkkoversio. Viitattu 27.12.2018.
**Taivaanrannan tuolla puolen** (*Beyond the Horizon*) on yhdysvaltalaisen Eugene O’Neillin ensimmäinen pitkä näytelmä, joka voitti Pulitzer-palkinnon vuonna 1920.

Näytelmä käsittelee perhesuhteita, etenkin veljesten, käytännöllisen Andrewn ja idealistisen Robertin keskinäistä suhdetta. Robert aikoo lähteä merille kapteenisetä Dickin mukana, mutta ilmaisee edeltävänä iltana rakkautensa Ruthiin, tyttöön jonka kaikki luulivat olevan avioitumassa veli Andrewn kanssa. Robert luopuukin lähtöaikeistaan ja vie Ruthin vihille. Andrew ei kestä tilannetta vaan lähtee merille Robertin sijasta, vaikka hänen isänsä vastustaa ajatusta koska oli aikonut Andrewsta jatkajaa farmille. Robert saa tilan hoitaakseen, mutta epäkäytännöllisenä osoittautuu huonoksi maanviljelijäksi, kun taas Andrew menestyy merimiesurallaan. Kun veljesten isä kuolee, Ruth aikoo tunnustaa Andrewlle rakastaneensa tätä aina enemmän, mutta Andrew ehtiikin ensin sanoa ettei rakasta Ruthia ja lähtee taas merille. Ruthin ja Robertin lapsi kuolee ja farmi menestyy yhä huonommin. Andrew palaa taas meriltä ja löytää veljensä tuberkuloosin riuduttamana ja katkeroituneena kohtalostaan.

Sovituksia näytelmästä
----------------------

Vuonna 1975 Yhdysvaltain julkinen televisiokanava PBS teki näytelmästä televisioelokuvan, jonka ohjasivat Rick Hauser ja Michael Kahn. Vuonna 1983 säveltäjä Nicolas Flagello teki näytelmän pohjalta oopperan.

Lähteet
-------

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Beyond the Horizon 

1. ↑  Shank, Theodore J. (toim.): *A Digest of 500 Plays*, s. 360. MacMillan, 5. painos 1977. ISBN 0-02-012690-5.
2. ↑  *Taivaanrannan tuolla puolen* Internet Movie Databasessa. (englanniksi)
Kustaa IV Aadolf jalkakylvyssä ollessaan vangittuna Gripsholmin linnassa 1809
**Ruotsin vallankaappaus** tapahtui 13. maaliskuuta 1809 Suomen sodan aikana. Vallankaappauksen teki Ruotsin armeija, joka syrjäytti kuningas Kustaa IV Aadolfin. Uudeksi valtionhoitajaksi tuli Kustaan setä Kaarle-herttua, joka myöhemmin nousi kuninkaaksi nimellä Kaarle XIII.

Tapahtumat
----------

Suomen sota oli alkanut talvella 1808. Sota eteni ruotsalaisten kannalta huonosti, ja vuoden 1808 loppuun mennessä Ruotsi oli menettänyt Suomen venäläisille. Kapinan pääsyy oli erittäin huonon sodanjohdon aiheuttama tyytymättömyys ja armeijan huollon yleinen epäonnistuminen. Lisäksi kapinaan osallistuneihin upseereihin vaikutti kuningas Kustaan vuonna 1808 määräämä kaartinrykmenttien arvonalennus. Tämän vuoksi Tukholman varuskunnassa oli syntynyt upseerioppositio jo syksyllä 1808.

Vallankaappauksen tapahtumat alkoivat yöllä 7. maaliskuuta 1809, jolloin 400 kapinallista sotilasta Ruotsin länsiarmeijasta otti Karlstadin kaupungin haltuunsa. Tämän jälkeen kaupunkiin tuli lisää joukkoja. Karlstadissa sotilaille kerrottiin, että kapinan tarkoituksena oli pelastaa Ruotsi lopulliselta tuholta ja parantaa yleistä huonoa elintarviketilannetta. Kapinan johdossa oli everstiluutnantti Georg Adlersparre, ja hänen johdollaan kapinalliset alkoivat valmistella etenemistä Tukholmaan. Useat kapinaa vastustaneet Värmlannin upseerit menettivät asemansa, ja heidät asetettiin eristykseen. Kapinalliset julkaisivat vallankumousjulistuksen, jossa luvattiin muun muassa rauhaa, valtiopäivien koollekutsumista ja erityisen sotaveron peruuttamista. 

Kapinallisarmeijan 1 850 miestä ja kuusi tykkiä lähtivät 9. ja 10. maaliskuuta kohti Örebrota. Värmlantiin jäi 780 miestä mahdollisen norjalaisten hyökkäyksen varalta. Örebro vallattiin, ja sieltä kapinallisten reitti kulki Mälarenin pohjoispuolitse Västeråsin kautta kohti Tukholmaa.

Kustaa IV Aadolf halusi matkustaa Etelä-Ruotsiin, jonka hän uskoi olevan hänelle uskollisen armeijan suojissa. Hän päätti lähteä liikkeelle 13. maaliskuuta aamulla. Tukholman varuskuntaa päätettiin vahvistaa 2 700 miehestä 3 100 mieheen 12. maaliskuuta, mutta Västmanlandin rykmentti olikin liittynyt kapinallisiin. Kuninkaalle uskollisia joukkoja oli Tukholmassa enemmän kuin kapinallisia, mutta Kustaa oli jo päättänyt luopua Tukholman puolustamisesta. Hän ei kuitenkaan päässyt matkaan, sillä 13. maaliskuuta kello yhdeksän aamulla kenraali Carl Johan Adlercreutz pidätti hänet.

Valtionhoitajaksi nousi Kaarle-herttua, joka sai vallan kapinallisten johtajien tuella. Aluksi Kustaa oli vangittuna Gripsholmin linnassa, mutta myöhemmin hänet ajettiin maanpakoon, jossa hän eli loppuelämänsä. Kustaan lapset menettivät oikeutensa kruununperimykseen, ja valtiopäivät valitsivat vuonna 1810 uudeksi kruununprinssiksi Ranskan marsalkka Jean-Baptiste Bernadotten.

Lähteet
-------

* Lappalainen, Jussi T; Ericson Wolke, Lars; Pylkkänen, Ali: *Suomen sodan historia 1808–1809*, s. 266–267. Helsinki: Suomalaisen Kirjallisuuden Seura, Karttakeskus, 2008. ISBN 978-952-222-018-9.
Gregorio Modrego y Casaus, rintakuva
**Gregorio Modrego y Casaus** (17. marraskuuta 1890 El Buste – 16. tammikuuta 1972) oli espanjalainen roomalaiskatolinen arkkipiispa. Hänet vihittiin papiksi 3. toukokuuta 1914 ja nimitettiin Toledon arkkihiippakunnan vihkipiispksi sekä Aezanin titulaaripiispaksi 8. kesäkuuta 1936. Piispaksi vihkiminen seurasi 11. lokakuuta. Pääkonsekraattorina toimi Isidro Gomá y Tomás, jota avustivat Marcelino Olaechea Loizaga ja Nicanor Mutiloa e Irurita.

30. joulukuuta 1942 Modrego y Casaus sai nimityksen Barcelonan piispaksi. 27. lokakuuta 1952 hän sai tässä virassa arkkipiispan henkilökohtaisen arvonimen, ja 25. maaliskuuta 1964 hiippakuntakin korotettiin arkkihiippakunnaksi. Modrego y Casaus jäi eläkkeelle 7. tammikuuta 1967, jolloin hänet nimitettiin Mons in Numidian titulaariarkkipiispaksi. Hän erosi titulaariarkkihiippakunnan johdosta 11. joulukuuta 1970.

Modrego y Casaus osallistui Vatikaanin toiseen kirkolliskokoukseen.

Lähteet
-------

1. 1 2 3  Catholic-Hierarchy.org: Archbishop Gregorio Modrego y Casaus


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Katalonia
* Saksa
* Yhdysvallat
* Vatikaani

 |
|  |
| Muut | 
* IdRef

 |

 |
**Gaius Julius Servilius Ursus Servianus** (45–136) oli roomalainen sotilas ja poliitikko. Hän oli kotoisin Hispaniasta.

Servianus meni naimisiin Hadrianuksen siskon Aelia Domitia Paulinan kanssa ennen vuotta 98. Servianus oli 30 vuotta vaimoaan vanhempi. Pari sai yhden lapsen, Julia Serviana Paulinan. Servianus oli kahdesti konsuli Trajanuksen aikana ja kerran Hadrianuksen aikana. Trajanus nimitti hänet German Inferiorin kuvernööriksi vuonna 98. Myöhemmin Trajanus teki Servianuksesta tärkeämmän Pannonian kuvernöörin. Trajanus kuoli 8. elokuuta 117 ja hänen seuraajakseen tuli Servianuksen lanko Hadrianus.

Hadrianus halusi aluksi tehdä Servianuksen lapsenlapsesta Gnaeus Pedanius Fuscus Salinatorista perillisensä, mutta päätyi lopulta nimittämään Lucius Aeliuksen *caesariksi*. Servianus ja Salinator aikoivat valittaa tästä Hadrianukselle, mutta tämä päätti antaa teloittaa heidät säästyäkseen skandaalilta.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
| "Free Me"Sia |
| --- |
| Singlen "Free Me" kansikuva |
| Singlen tiedot |
|  Julkaistu | 9. kesäkuuta 2017 |
|  Formaatti | digitaalinen lataus |
|  Tuottaja(t) | Oliver Kraus |
|  Tyylilaji | pop |
|  Kesto | 04.46 |
|  Levy-yhtiö | Monkey Puzzle |
| Sian muut singlet |
| "Reaper"2017 | "Free Me"2017 | "Dusk Till Dawn"2017 |

**Free Me** on australialaislaulajan Sian musiikkikappale. Sen julkaisi Monkey Puzzle Music digitaalisesti ladattavana singlenä 9. kesäkuuta 2017. Kappaleen ovat sanoittaneet Sia, Lucian Piane, sekä sen tuottaja Oliver Kraus. Kappaleesta saadut tuotot menevät AIDSin eliminoimiseen liittyviin toimenpiteisiin.

Kappaleen musiikkivideon ohjasi Blake Martin ja se julkaistiin Sian YouTube-kanavalla singlen julkaisupäivänä. Videon pääroolissa nähdään Zoe Saldana ja sillä esiintyy ääniroolissa myös Julianne Moore. "Free Me" oli kaupallisesti huono menestys, sen päästyä listoille ainoastaan Ranskassa ja Uudessa-Seelannissa.

Lähteet
-------

1. 1 2  Free Me – Single by Sia on Apple Music *music.apple.com*.
2. ↑  Sia is back with a heart-wrenching video for HIV awareness *usatoday.com*.
3. ↑  Sia - Free Me (starring Zoe Saldana & narrated by Julianne Moore) *youtube.com*.
4. ↑  ZOE SALDANA STARS IN SIA'S GUT-WRENCHING 'FREE ME' VIDEO *mtv.com*.
5. ↑  Watch Sia’s Emotional New ‘Free Me’ Video With Zoe Saldana *rollingstone.com*.
6. ↑  Le Top de la semaine : Top Singles Téléchargés – SNEP (Week 24, 2017) *snepmusique.com*.  Arkistoitu 16.7.2018. Viitattu 30.5.2020.
7. ↑  NZ Heatseekers Singles Chart *nztop40.co.nz*.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Free Me (Sia song)
Vuoden 2021 Venäjän väestönlaskennan logo.
**Venäjän väestönlaskenta 2021** (ven. Всероссийская перепись населения 2021 года, *Vserossijskaja perepis naselenija 2021 goda*) on Venäjän federaation kolmas väestönlaskenta Neuvostoliiton hajoamisen jälkeen. Sen on määrä tapahtua 15. lokakuuta ja 14. marraskuuta välisenä aikana. Venäjän syrjäisillä ja vaikeapääsyisillä alueilla laskenta kuitenkin suoritetaan 1. huhtikuuta ja 20. joulukuuta välisenä aikana. Edellinen Venäjän väestönlaskenta pidettiin vuonna 2010.

Väestönlaskennan valmistelu aloitettiin vuonna 2017 hallituksen "koko Venäjän vuoden 2020 väestönlaskennan toteuttamisesta" antaman asetuksen nojalla. Rosstatin johtajan Pavel Malkovin mukaan vuoden 2020 väestönlaskennan budjetti on 33 miljardia ruplaa.

Rosstat ilmoitti 25. kesäkuuta 2020 aikovansa suorittaa väestönlaskennan päävaiheen huhtikuussa 2021, ja 29. kesäkuuta samat tiedot vahvistettiin. COVID-19:n leviämisen vuoksi laskentapäiviä siirrettiin useita kertoja, ensin huhtikuulle, sitten lokakuulle 2021.

Lähteet
-------

1. ↑  Постановление Правительства Российской Федерации «Об организации Всероссийской переписи населения 2020 года» от 08 октября 2018 года (venäjäksi)
2. ↑  Распоряжение Правительства Российской Федерации от 4 ноября 2017 года № 2444-р (Arkistoitu – Internet Archive) (venäjäksi)
3. ↑  Перепись населения обойдется российскому бюджету в 33 миллиарда рублей  1.10.2019. РИА Новости. Viitattu 2019-10-30 (venäjäksi).
4. ↑  Всероссийская перепись населения может пройти в апреле 2021 года *kommersant.ru*.  25.6.2020. Viitattu 2020-06-25 (venäjäksi).
5. ↑  Ирина Алпатова: Всероссийская перепись населения пройдет в апреле 2021 года  29.6.2020. Российская газета. Viitattu 2020-06-29 (venäjäksi).

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Russian Census (2021)
**Louise Joy Brown** (s. 25. heinäkuuta 1978) on maailman ensimmäinen lapsi, joka sai alkunsa koeputkihedelmöityksen avulla.

Brownin vanhemmat Lesley ja John Brown olivat yrittäneet yhdeksän vuoden ajan lapsen saantia ilman tulosta Lesleyn tukkeutuneiden munanjohtimien vuoksi. 10. lokakuuta 1977 Lesley Brown kävi läpi lääkäreiden Patrick Steptoen ja Robert G. Edwardsin hoitotoimenpiteen raskauden aikaansaamiseksi.

Browneille oli kyllä kerrottu, että toimenpide oli kokeellinen, mutta lääkärit eivät kuitenkaan olleet kertoneet heille, ettei vielä yhtään lasta ollut syntynyt tällä tavalla, joten heidän valintansa perusteena ei ollut kaikkea saatavilla olevaa tietoa. Eettisesti arveluttavaa oli myös se, että lääkärit joutuivat hylkäämään osan hedelmöitetyistä munasoluista.

Louise Brown syntyi klo 23.47 (UTC) Oldhamin keskussairaalassa suunnitellun keisarinleikkauksen avulla ja painoi syntyessään 2 608 grammaa.

Louise Brown meni syyskuussa 2004 naimisiin Wesley Mullinderin kanssa, ja 20. joulukuuta 2006 hän synnytti poikalapsen. Louise Brownin äiti Lesley Brown kuoli 6. kesäkuuta 2012.

Lähteet
-------

1. ↑  IVF – In Vitro Fertilization IVF1. Viitattu 15.7.2010. (englanniksi)
2. ↑  Greenhill, Sam: First test tube baby praises IVF doctor who was 'like a grandfather' to her *Daily Mail*.  14.7.2008. Viitattu 15.7.2010. (englanniksi)
3. ↑  World's first test-tube baby is pregnant *Daily Mail*.  10.7.2006. Viitattu 15.7.2010. (englanniksi)
4. ↑  Baby son joy for test-tube mother  14.1.2007. BBC News. Viitattu 15.7.2010. (englanniksi)
5. ↑  Ensimmäisen koeputkilapsen synnyttänyt nainen kuoli *HS.fi*.  22.6.2012.  Arkistoitu 23.6.2012. Viitattu 22.6.2012.
6. ↑  First test tube baby mother Lesley Brown dies *BBC News Bristol*.  20.6.2012. Viitattu 22.6.2012.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
* WorldCat

 |
|  |
| Kansalliset | 
* Yhdysvallat
* Puola

 |
|  |
| Muut | 
* SNAC

 |

 |
John Trullinger, *Louise Bryant*, 1913.
**Louise Bryant** (5. joulukuuta 1885 – 6. tammikuuta 1936) oli yhdysvaltalainen toimittaja, kirjailija ja feministi. Hän raportoi amerikkalaisiin lehtiin Venäjän vallankumouksesta matkustellessaan Venäjällä toisen aviomiehensä John Reedin kanssa.

Bryant syntyi Nevadassa ja opiskeli Oregonissa. Hän meni naimisiin portlandilaisen hammaslääkärin Paul Trullingerin kanssa, ja tutustui tämän vasemmistolaisystäviin. Hänestä tuli aktiivinen Oregonin naisten äänioikeutta ajavassa liikkeessä vuonna 1912.

Tutustuttuaan John Reediin Bryant erosi Trullingerista ja muutti Reedin kanssa New Yorkin Greenwich Villageen. He matkustivat Venäjälle 1917. Bryant kirjoitti matkakokemuksista kirjan *Six Red Months in Russia*.

Reed kuoli vuonna 1920, ja Bryant jatkoi toimittajan uraansa. Hän haastatteli aikansa kuuluisuuksia Enver paššasta Benito Mussoliniin. Hän meni kolmannen kerran naimisiin vuonna 1923, sai tyttären, mutta menetti tämän huoltajuuden kitkerässä avioerossa vuonna 1930.

Vuoden 1981 elokuvassa *Punaiset* Bryantin hahmoa esitti Diane Keaton.

Lähteet
-------

1. 1 2 3  Louise Bryant *oregon history project*.  2017.  Arkistoitu 7.4.2016. Viitattu 9.3.2018.
2. 1 2 3  Jon Anderson: The Flamboyant Life Of Louise Bryant Is Recounted *Chicago tribune*.  1995. Viitattu 9.3.2018.

Aiheesta muualla
----------------

* Louise Bryant (1885-1936) Oregon Encyclopedia

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Alankomaat

 |
|  |
| Henkilöt | 
* Yle

 |
|  |
| Muut | 
* SNAC
* IdRef

 |

 |
**Namibian maantiede** kertoo Namibian maantieteestä. Namibian pohjoispuolella sijaitsee Angola itäpuolella sijaitsee Botswana ja eteläpuolella sijaitsee Etelä-Afrikka. Pohjoisessa on Angolan ja Botswanan välissä Namibiaan kuuluva kapea kieleke, joka ulottuu Sambian eteläpuolelle. Namibian länsipuolella on Atlantin valtameri. Etelä-Afrikan rajalla virtaa Oranjejoki, joka on maan pisin ja ainoa ympäri vuoden virtaava joki. Maan korkein vuori on 2573 metriä korkea Brandberg. Merenrannikolta sisämaahan on kapea kaista, missä sijaitsee Namibin aavikko. Sossuvien allasta reunustavat tähtidyynit, jotka ovat maailman korkeimpia. Namibin aavikon itäpuolella on rannikon suuntainen vuoristo. Vielä idempänä on rosoisia vuoria sisältävä ylänkö. Maan eteläosassa on maailman toiseksi suurin kanjoni Fish River Canyon. Maan pohjoisosassa kasvillisuus on puusavannia, pensastoa, ruohomaata aroa tai jokisusuistojen rehevää kasvillisuutta. 

Namibian ilmasto on kuiva. Maan sisäosassa päivälämpötila voi olla 40°C, mutta yölämpötila on paljon päivälämpötilaa alhaisempi. Maan keskiosan ylängön korkeilla alueilla ilmasto on alamaiden ilmastoa viileämpi. Merenrannikolla esiintyy usein sumua ja siellä vuotuinen sademäärä on alle 20 mm. Tämä johtuu rannikon läheltä virtaavasta kylmästä Benguelanvirrasta.

Lähteet
-------

1. ↑  Detlef Wienecke-Janz: *Maailmalla, Afrikka ja Oseania*, s. 210-211. Suomentanut Elina Eichhorn, Arto Häilä, Eija Kämäräinen, Riitta Virkkunen. Weilin+Göös, 2009. ISBN 978-951-0-33477-5.
**Aiakeion** (m.kreik. Αιάκειον) oli antiikin aikainen Aiakokselle omistettu heroon-pyhäkkö Ateenan Agoran lounaisosassa.

Historia
--------

Aiakeion rakennettiin arkaaisella kaudella 500-luvun lopulla eaa. Delfoin oraakkelin kehotuksesta ja omistettiin aiginalaiselle heerokselle Aiakokselle. Oraakkelinlausuman mukaan ateenalaisten tuli hankkia Aiakoksen suosio, mikäli he halusivat menestyä sodissaan euboialaisia, boiotialaisia ja peloponnesoslaisia vastaan. Aiakos oli kreikkalaisessa mytologiassa yksi tuomareista manalassa eli Haadeessa. Tähän liittyen ateenalaisten oikeusistuimien tuomiot kiinnitettiin rakennuksen seiniin.

Aiakeionin perinteisesti Heliaiaksi merkityt rauniot Agoran arkeologisella alueella.
300-luvun alussa Aiakeionia käytettiin viljavarastona. Hellenistisenä aikana rakennuksesta tuli osa Agoran eteläosan rakennuskokonaisuutta, johon kuuluivat myös heti sen itäpuolella sijainnut Etelästoa ja pohjoispuolella sijainnut Keskistoa. Pyhäkkö oli käytössä ainakin vuoteen 86 eaa. saakka, jolloin se pääosin tuhoutui roomalaisten hyökkäyksessä Sullan johdolla.

Pyhäkön kaivaukset suoritettiin vuonna 1953. Rakennusta pidettiin pitkään Heliaia-oikeusistuimen rakennuksena, koska sen ajoitus, sijainti ja muoto täsmäsivät tähän. Tämän vuoksi rakennus on merkitty kaikkiin vanhempiin Agoran alueen karttoihin Heliaiaksi. Tulkintaa ei kuitenkaan koskaan täysin hyväksytty. Tarkemmassa tutkimuksessa onkin osoittautunut, ettei kyseessä ollut varsinainen rakennus vaan jonkinlainen pyhäkkö. Myös löytyneet piirtokirjoitukset ovat antaneet tukea tulkinnalle, että kyseessä oli Aiakoksen pyhäkkö. Tulkinta on nykyisin melko yleisesti hyväksytty.

Tunnetumpi Aiakeion sijaitsee Aiakoksen kotisaarella Aíginalla.

Rakennus
--------

Aiakeion oli suorakulmion muotoinen ja sen leveys (itä-länsisuunnassa) oli 31 metriä ja pituus (pohjois-eteläsuunnassa) 26,5 metriä. Alkuvaiheessa paikalla ei ollut rakennuksia eikä sitä ollut katettu, jolloin kyseessä oli lähinnä ulkoilmapyhäkkö. Se oli aidattu kalkkikivestä tehdyllä aitauksella ja sen sisäänkäynti oli pohjoiseen. Myöhemmin, kun pyhäkön aluetta on käytetty viljan säilytykseen, siellä on todennäköisesti täytynyt olla joitakin rakennuksia tai osan siitä on täytynyt olla katettu. Pyhäköstä ovat säilyneet lähinnä sen perustukset.

Lähteet
-------

1. 1 2 3 4 5  Agora Monument: Aiakeion *Agora Excavations*. American School of Classical Studies at Athens. Viitattu 9.3.2015.
2. 1 2 3 4 5  Aiakeion *The Ancient Agora of Athens*. Virtual Reality Digital Collection. Viitattu 9.3.2015.

Aiheesta muualla
----------------

* Kuvia tai muita tiedostoja aiheesta **Aiakeion** Wikimedia Commonsissa
**Namibian yliopisto** (engl. *University of Namibia*, lyhennys *UNAM*) on vuonna 1992 perustettu julkinen yliopisto, jonka pääkampus sijaitsee Namibian pääkaupunki Windhoekissa. UNAM on Namibian suurin yliopisto, jossa opiskeli lukuvuonna 2017 runsas 24 700 opiskelijaa.

Opiskelijoista 95 prosenttia suoritti alempaa korkeakoulututkintoa ja 65 prosenttia oli naisia. Pääosa opiskelijoista (runsas 23 200) oli namibialaisia; kansainvälisiä opiskelijoita oli ainoastaan kuusi prosenttia. Yliopistolla oli Namibiassa yhteensä 12 kampusaluetta sekä seitsemän aluekeskusta. Pääkampuksella opiskelijoista toimi 52 prosenttia.

Namibian yliopisto sijoittui uniRankin digitaalista verkkoaineistoa korostavassa, ei-akateemisessa vuoden 2018 Afrikan 200 yliopiston vertailussa sijalle 29. Yliopiston sijoitus jäi kuitenkin kauas maailman kärkiyliopistojen tasosta, eikä yliopisto yltänyt esimerkiksi Times Higher Educationin (THE) vuoden 2018 maailman runsaan 1 000 arvostetuimman yliopiston joukkoon. THE-aineistossa oli kaikkiaan 27 artikkalaista yliopistoa. Espanjalaisen CSIC-tutkimuskeskuksen Webometrics-yliopistorankingissa Namibian yliopisto listattiin Afrikan yliopistojen 104. sijalle ja maailmanlistan sijalle 3448.

Lähteet
-------

1. ↑  About UNAM University of Namibia, unam.edu.na. Viitattu 18.6.2018. (englanniksi)
2. 1 2  Arkistoitu kopioStudent population 2017 (pdf) University of Namibia, unam.edu.na.  Arkistoitu 18.11.2017. Viitattu 18.6.2018. (englanniksi)
3. ↑  Top 200 Universities in Africa. 2018 African University Ranking 4icu.org. Viitattu 19.6.2018. (englanniksi)
4. ↑  Best universities in Africa 2018 (Times Higher Education’s World University Rankings data)  3.10.2017. timeshighereducation.com. Viitattu 19.6.2018. (englanniksi)
5. ↑  Webometrics Ranking of World Universities: Africa (espanjalaisen tutkimuskeskus Consejo Superior de Investigaciones Científicas (CSIC):n yliopistolistaus)  January 2018. Cybermetrics Lab/ CSIC, webometrics.info. Viitattu 19.6.2018. (englanniksi)

Aiheesta muualla
----------------

* Kuvia tai muita tiedostoja aiheesta **Namibian yliopisto** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:University of Namibia 

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat

 |

 |
**Silmälevät** (Euglenoidea) kuuluvat pieneen aitotumaisten kuntaan Excavata, johon kuuluu vain yksisoluisia eliöitä. Silmäleviä on kuvattu vain noin 650-1000 lajia. Kunta on varhain jakautunut kahteen päähaaraan, harvasiimaeliöihin eli kinetoplastideihin (Kinetoplastida) ja varsinaisiin silmäleviin (Euglenoidea). Harvasiimaeliöihin kuuluvat muun muassa unitautia aiheuttavat *Trypanosoma*-loisiot.

Silmälevien luokittelu oli pitkään hyvin epäselvä. Ryhmän kuvasi ensimmäisenä saksalainen Otto Bütschli vuonna 1884. Silloin käytössä olleen luokittelun perusteella ei kyetty kunnolla määrittelemään, olivatko nämä eliöt kasveja vai eläimiä. Uusien molekyylisystemaattisten tutkimusten perusteella esitettiin 1990-luvun lopulla, että silmälevät kuuluvat hyvin vanhaan kehityslinjaan, joka ilmeisesti erkaantui mitokondriollisten aitotumaisten pääryhmästä jo ennen kuin mikään muu tunnettu eliöryhmä. Vuonna 2003 tämä kehityslinja kuvattiin tällä perusteella omaksi eliökunnakseen.

Suurella osalla silmälevistä on viherhiukkasia. Nämä ovat kuitenkin syntyneet evoluution myöhäisemmässä vaiheessa, kun varhaiset silmälevät ovat ottaneet soluihinsa endosymbionteiksi ilmeisesti yhteyttäviä viherleviä. Ne kykenevät myös ottamaan ravintoa solusyönnin kautta, minkä takia ryhmä voidaan elintapojensa perusteella määritellä sekä toisenvaraisiksi että omavaraisiksi.

Silmälevillä on kaksi eripituista liikkumiseen tarkoitettua siimaa, joista toinen on pidempi ja toinen solun sisällä. Yhteyttävillä silmälevillä on lisäksi erityinen silmätäplä eli stigma, jolla ne voivat aistia valoa. *Euglena sanguinea* voi muodostaa lämpimällä ja aurinkoisella säällä verenpunaisia joukkoesiintymiä makeanveden alueilla.

Lähteet
-------

* Rikkinen, Jouko: Leviä, sieniä ja leväsieniä. Yliopistopaino, 1999. ISBN 9789515703637
* CD-Facta 2005
* www.ymparisto.fi

### Viitteet

1. ↑  Taksonomian lähde: Adl, Sina M. Simpson Alastair G. B. Farmer Mark A. et al (2005). "The new higher level classification of eukaryotes with emphasis on the taxonomy of protists". J. Eukaryot. Microbiol. 52 (5): 399–451.. PMID 16248873.

Aiheesta muualla
----------------

* Laji.fi: silmälevät (*Euglenophyceae*)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q134863
* Wikispecies: Euglenoidea
* AFD: Euglenoidea
* BioLib: 14798
* EoL: 2491578
* EPPO: 1EUGLC
* GBIF: 7391750
* IRMNG: 1083
* NCBI: 3035
* NZOR: 1d6b1086-92d8-455e-90d7-9d0ca01a16aa
* uBio: 4934382
* WoRMS: 582177

 |

 |
Louise Homer
**Louise Dilworth Homer** (o.s. *Beatty*; 30. huhtikuuta 1871 Pittsburgh, Pennsylvania, Yhdysvallat – 6. toukokuuta 1947 Winter Park, Florida, Yhdysvallat) oli yhdysvaltalainen oopperalaulaja, joka oli äänialaltaan kontra-altto. Hän oli yksi johtavista oopperaa tulkinneista kontra-altoista 1900-luvun ensimmäisellä neljänneksellä.

Homer opiskeli Philadelphiassa, Bostonissa ja Pariisissa. Pariisissa hänen opettajinaan olivat Fidèle König ja Paul Lhérie. Homer meni vuonna 1895 naimisiin säveltäjä Sidney Homerin kanssa. Hän teki vuonna 1898 debyyttinsä Vichyssä Ranskassa Leonoran roolissa Gaetano Donizettin oopperassa *La favorite*. Homer esiintyi myös Lontoon Covent Gardenissa ja Brysselin kuninkaallisessa oopperassa sekä vuosina 1900–1919 ja 1920-luvun loppupuolella New Yorkin Metropolitan-oopperassa. Vuosina 1920–1925 hän oli Chicago Civic Operan jäsen, ja sittemmin hän lauloi San Franciscossa ja Los Angelesissa.

Metropolitan-oopperassa Homer tulkitsi aluksi enimmäkseen italialaisten ja ranskalaisten oopperoiden rooleja, mutta hän lisäsi ohjelmistoonsa pian myös Richard Wagnerin rooleja. Viimeisen kerran hän esiintyi Metropolitan-oopperassa vuonna 1929 Azucenan roolissa Giuseppe Verdin oopperassa *Trubaduuri*. Homerin huomattaviin rooleihin kuuluivat Amneris (Giuseppe Verdi: *Aida*), Orfeus (Christoph Willibald Gluck: *Orfeus ja Eurydike*) ja Dalila (Camille Saint-Saëns: *Samson et Dalila*). Vuonna 1910 Homer loi Noidan roolin Engelbert Humperdinckin teoksessa *Königskinder*, ja 14. maaliskuuta 1912 hän loi Metropolitan-oopperassa nimiroolin Horatio Parkerin kolminäytöksisessä oopperassa *Mona*. Homerilta on säilynyt useita levytyksiä.

League of Women Voters valitsi Homerin vuosina 1923 ja 1924 yhdeksi kahdestatoista merkittävimmästä elossa olleesta naisesta. Homerilla oli kuusi lasta, ja säveltäjä Samuel Barber oli hänen sisarenpoikansa.

Lähteet
-------

1. 1 2 3 4  Louise Homer Britannica, viitattu 24.4.2023
2. 1 2 3 4 5  Homer, Louise Cantabile-Subito, viitattu 24.4.2023
3. ↑  Horatio Parker US Opera, viitattu 24.4.2023
4. 1 2 3  Louise Homer Recorded Sound Archives, viitattu 24.4.2023
5. ↑  Samuel Barber, 1910-1981 Library of Congress. Viitattu 26.4.2023.


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Tšekki
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* SNAC
* IdRef

 |

 |